Rannsóknastofnun í réttarsögu komið á fót Snorrastofa í Reykholti og Háskólinn á Bifröst hafa ákveðið að koma sameiginlega á fót rannsóknarstofnun í réttarsögu sem kennd verður við Sigurð Líndal , prófessor við Háskólann á Bifröst , áður um árabil prófessor við lagadeild Háskóla Íslands . Markmið stofnunarinnar er að efla rannsóknir og útgáfu á sviði réttarsögu . Hún mun vinna að því að auðvelda fræðimönnum að helga sig rannsóknum í réttarsögu , standa fyrir útgáfu á fræðilegu efni á þessu sviði og vinna að kynningu . Gert er ráð fyrir að formaður stjórnar Snorrastofu og rektor Háskólans á Bifröst sitji í stjórn auk forseta lagadeildar Háskólans á Bifröst . Snorrastofa og Bifröst sjá í sameiningu um að útvega stofnuninni starfsaðstöðu en leitað verður eftir fjármögnun verkefna hjá einkaaðilum og opinberum aðilum . Efnt verður til móttöku af þessu tilefni á morgun , miðvikudaginn 26. maí 2010 milli kl. 17 og 19 í Bókhlöðusal Snorrastofu .